Haaie kies span vir ‘eindstryd-rugby’ | Netwerk24
Haaie kies span vir ‘eindstryd-rugby’
Deur Tinus van Staden 22 Augustus 2019 18:45
Kobus van Wyk sê die Haaie is gerat vir Saterdag se drukkoker-kragmeting op Loftus Versfeld teen die Bulle, aangesien hulle die laaste paar weke al in reg-of-weg-wedstryde betrokke is. Foto: Gallo Images
André Esterhuizen en Thomas du Toit sal albei vir die tweede agtereenvolgende week op Loftus uitdraf, nadat hulle die Bokke verlede Saterdag in Pretoria gehelp het om Argentinië te verslaan.
Die vaskopstut, Coenie Oosthuizen, het ook van ’n skeet herstel en sal saam met Du Toit en die haker, Kerron van Vuuren, in die voorry sak.
Esterhuizen begin op binnesenter, met die medekaptein, Jeremy Ward, wat na buitesenter skuif in die veteraan JP Pietersen se plek.
Pietersen is na die plaasvervangersbank gerelegeer.
Die voormalige Kings-flank Andila Ntsila kan sy buiging vir die Haaie as plaasvervanger maak.
Curwin Bosch het nog nie van ’n seer rug herstel nie, wat beteken dat die Junior Bok Boeta Chamberlain weer in die nr. 10-trui sal opdraf.
As die Haaie die Bulle klop, is hulle van ’n plek in die halfeindronde verseker. Dit is dus te verstane dat die regtervleuel, Kobus van Wyk, sê die span is op die oomblik op ’n goeie plek.
“Hopelik val alles in plek in die laaste wedstryd,” voeg Van Wyk by.
Dit gaan ’n vasberade Bulle-span wees, so ons sal moet speel soos ons die laaste twee weke gedoen het.
“As ’n span is ons amper daar. Klein verskille het ons duur te staan gekom, wat ons ritme betref, maar almal het ingekoop by dit wat coach Sean (Everitt, hoofafrigter) saamgeslaan het vir dié veldtog.
“In die wedstryde wat ons verloor het, het ons van die wedstrydplan afgewyk.”
Die Haaie weet die Bulle het ook baie om voor te speel. Die span van Pretoria kan nog vir die halfeindronde kwalifiseer as: die Westelike Provinsie geen ligapunte teen die Vrystaat versamel nie en die Bulle die Haaie met 12 punte klop, ’n bonuspunt insamel en die besoekers daarvan weerhou om self ’n bonuspunt aan te teken.
“Dit gaan ’n vasberade Bulle-span wees, so ons sal moet speel soos ons die laaste twee weke gedoen het,” sê Van Wyk.
“Ons het die span om dit te doen, ons moet dit nou net gaan uitvoer. Ons speel al vir die laaste drie of vier weke eindstryd-rugby, want ons moes elke wedstryd wen en dit span het baie gegroei in dié tydperk.”
Haaie-span: Aphelele Fassi, Kobus van Wyk, Jeremy Ward (mede-k), André Esterhuizen, Lwazi Mvovo, Boeta Chamberlain, Sanele Nohamba, Tera Mtembu (mede-k), Jacques Vermeulen, Phepsi Buthelezi, Hyron Andrews, Ruben van Heerden, Coenie Oosthuizen, Kerron van Vuuren, Thomas du Toit. PLAASVERVANGERS: Dylan Richardson, Mzamo Majola, John-Hubert Meyer, Gideon Koegelenberg, Andisa Ntsila, Cameron Wright, Rhyno Smith, JP Pietersen.
Meer oor: Haaie | Bulle | Curriebeker
Chriswill staan Zak se skoene teen Leeus vol
Wêreldrugby pas reël aan weens Wallis-drie
Marnitz se loopbaan in weegskaal